מלונות אפריקה ישראל

מלונות אפריקה ישראל בע"מ (באנגלית: Africa Israel Hotels) היא רשת מלונות ישראלית שבבעלותה רשת מלונות "קראון פלזה" בישראל ומלונות נוספים ברחבי הארץ, ופרויקטים אחרים בתחום התיירות. עד 2017 הייתה חברת בת של תאגיד אפריקה ישראל להשקעות, אז נמכרה לאחים איציק ואמיר דיין. מניות החברה נסחרו ב עד 2007.
היסטוריה
רקע היסטורי
החברה הוקמה במקור באוקטובר 1971 כחברה פרטית, בשם "דניה חברה לבניין בחיפה (1971) בע"מ", כחברת בת של "אפריקה ישראל". בשנת 1992 שונה שם החברה
ל"מלונות אפריקה ישראל" והוחל להעביר לבעלותה פעילות בתחום התיירות שהחזיקה "אפריקה ישראל". קבוצת "אפריקה ישראל" הוקמה בשנות ה-20 של המאה ה-20 על ידי יהדות דרום אפריקה במטרה לסייע בפיתוח היישוב היהודי בארץ ישראל, בין הפרויקטים הראשונים שלה היה השתתפות בהקמת שכונות הדר הכרמל ונוה שאנן בחיפה. לתחום התיירות והנופש נכנסה החברה בשנת 1935, כשותפה בפרויקט לפיתוח מתחם "חמי טבריה", במסגרתו נבנו במקום מרחצאות חדשים.

בשנת 1946 הייתה "אפריקה ישראל" שותפה להקמת מלון "גלי כנרת", המלון המודרני הראשון בטבריה. בשנת 1952 החלה בהקמת כפר נופש בשם "גני חמת", בצמוד ל"חמי טבריה", במקום נבנו תחילה מספר מבני בונגלו בתוך גן טרופי, ובהמשך נוספו חדר אוכל, אולם אירועים, בניינים דו־קומתיים ומגרשי ספורט. בנובמבר 1963 נחנך מבנה נוסף במקום, בו 24 חדרים וחדר אוכל ל-250 אורחים. בשנת 1966 הוחל בהקמת מבנה נוסף בן 50 חדרים. ביוני 1971 הונחה אבן פינה לאגף נוסף של מלון "גני חמת" בו 120 חדרים. מבנה זה נחנך בנובמבר 1974. בשנת 1983 הוחל בבניית אגף נוסף למלון בו 100 חדרים, באתר שלטענת החרדים היה בית קברות יהודי קדום. את הקמת המלון ליוו הפגנות סוערות וחרם מאורגן על בנק לאומי, שהחזיק אז בשליטה ב"אפריקה ישראל". אגף זה נחנך לבסוף בנובמבר 1985.

בשנות ה -90 של המאה ה-20
ביוני 1990, רכשה "אפריקה־ישראל" מכונס הנכסים של המלונאי חיים שיף שפשט את הרגל מספר נכסים, כולל: מלון "דיפלומט" בתל אביב, מלון וקולנוע אורגיל בירושלים, ומלון הנשיא בירושלים. במרץ 1992 חתמה על הסכם להפעלת מלון "דיפלומט" תל אביב תחת המותג הבין-לאומי "הולידיי אין". המלון עבר שיפוץ ייסודי, ונפתח תחת השם "הולידיי-אין קראון פלאזה" במרץ 1993. מבנה מלון וקלונוע אורגיל הוסב למשרדים ומסחר; ומלון הנשיא תוכנן להיות מוסב למבנה מגורים, כולל בניית אגף נוסף, אך עמד נטוש במשך כ-30 שנה עד שנמכר. פרויקט נוסף בו החברה הייתה מעורבת היה הקמת מלון בשכונת אבו תור בירושלים, במסגרת עסקת קומבינציה עם הפטריארכיה היוונית-אורתודוקסית של ירושלים. תוכנית המלון עוררה התנגדות עזה, עקב הפגיעה הצפויה בנוף ובשטח פתוח במקום. הפרויקט לבסוף בוטל. בנובמבר 1993 הצטרף מלון "גני חמת" לרשת "הולידיי אין" ושמו הוסב ל"הולידיי אין טבריה".

באוקטובר 1993 ביצעה החברה הנפקה ראשונה לציבור של מניות והפכה לחברה ציבורית. באותה תקופה יזמה החברה מספר פרויקטים בהם: מלון "הולידיי אין ים המלח", שהוקם בשותפות שווה עם חברת "אשלון מלונאות", חברת בת של "אשטרום נכסים"; ומלון "הולידיי אין אילת", בשותפות עם הקבלן אורי דורי. בנוסף השתמשה בכספי ההנפקה לצורך רכישת מלון "הילטון ירושלים" מאיש העסקים מרכוס כץ; שמו הוסב אחר כך ל"קראון פלאזה" - מותג היוקרה של קבוצת אינטרקונטיננטל הבינלאומית, אותה ייצגה "מלונות אפריקה-ישראל" בישראל. ב-2006 הועמד המלון למכירה במחיר של 100 מיליון דולר, אך לא נמכר לבסוף.

בשנת 1997 רכש איש העסקים לב לבייב את תאגיד "אפריקה ישראל להשקעות", כולל "מלונות אפריקה ישראל". לבייב הרחיב את עסקי החברה על ידי הנפקת איגרות חוב והשקעה ברכישה והקמה של מלונות בישראל, ברוסיה ובמזרח אירופה. בין השאר מלונות בעיר קיסלובודסק שבאזור המרפא והנופש היוקרתי בדרום רוסיה, מלון יוקרה במוסקבה ו-4 מלונות במרכז בוקרשט.

במאה ה-21
בשנת 2005 הייתה החברה שותפה להקמת "עיר המלכים", פארק שעשועים באילת, שהוקם בהשקעה של 160 מיליון שקל. הפארק לא זכה להצלחה ונמכר ב-2015. במרץ 2006 חתמה על הסכם לשכירת 13 קומות במגדל המרובע במרכז עזריאלי. באפריל 2008 פתחה במקום מלון עסקים בן 272 חדרים, בשם "מלון קראון פלזה סיטי סנטר תל אביב". המלון משתרע בקומות 11–24 של המגדל, ומובילה אליו כניסה נפרדת מקומת הכניסה של הקומפלקס. ביולי 2008, הודיעה על הסכם לניהול מלון שהיה בהקמה באשדוד, תחת השם "מלון קראון פלאזה אשדוד", אולם החברה יצאה מניהולו עוד לפני שנפתח והוא הופעל לבסוף על ידי רשת "פתאל".

בעקבות המשבר הכלכלי העולמי ב-2008 הודיעה החברה כי קיים חשש שלא תצליח לעמוד בהתחייבויותיה והיא החלה למכור נכסים. באותה עת היא ניהלה כ-3,000 חדרים ב-16 בתי מלון ואתרי תיירות בישראל ובעולם, מתוכם כ-2,380 חדרים בישראל. בין השאר מכרה את הפעילות מחוץ לישראל ואת מתחם "חמי טבריה" ומלון "הולידיי אין טבריה".

במהלך 2016 מכרה החברה ארבעה מלונות לאחים איציק ואמיר דיין. העסקה כללה אז שני מלונות באילת שנמכרו תמורת 70 מיליון שקל ומלונות קראון פלאזה תל אביב וקראון פלאזה אילת שנמכרו ביחד תמורת 460 מיליון שקל. ביולי 2017 רכשו האחים דיין, תמורת 413 מיליון שקל, את יתרת פעילות הרשת כולל: מלון מלון קראון פלזה ירושלים, החזקה של 50% במלון בים המלח ושלושה בתי מלון שאינם נמצאים בבעלות "אפריקה ישראל מלונות" אולם מופעלים על ידיה בחוזים ארוכי טווח. לאחר הרכישה הפסיקה הרשת להשתמש בשנות המותג של קבוצת אינטרקונטיננטל הבינלאומית, והחלה למתג אותם תחת בשם "ורט" למעט מלונות "קראון פלזה" בתל אביב.

באפריל 2019 רכשה את מלון אינדיגו ברמת גן תמורת 115 מיליון שקל, מלון שנפתח ב-2013 בהשקעה של 130 מיליון שקל ופעל תחת מותג של רשת המלונות הבין-לאומית IHG. בספטמבר 2019 רכשה את בית המכס הדרומי בנמל יפו והחל להסב אותו למלון בוטיק.
מלונות הרשת
 מלון ורט ים המלח
 מלון ורט אילת
 מלון ורט לגון נתניה
 מלון ורט ירושלים
 מלון קראון פלזה תל אביב
 מלון קראון פלזה סיטי סנטר תל אביב
 מלון אינדיגו תל אביב
 מלון פולי האוס
 מלון פולי אורבן
מלונות והחזקות בעבר
 עיר המלכים
 חמי טבריה ומלון הולידיי אין טבריה.
 מלון קראון פלאזה חיפה
 מלון נוף חיפה
מנכ"לים
 דני פלטי 1996–2003
 אריאל קפון 2003–2009
 יעקב סודרי 2009–2011
 רון יריב 2011–2019
 שרון אלון 2019–
קישורים חיצוניים

 מלונות אפריקה ישראל בע"מ, באתר מאיה (הודעות לבורסה)
הערות שוליים

קטגוריה:רשתות בתי מלון ישראליות
קטגוריה:חברות שנסחרו בבורסה לניירות ערך בתל אביב
קטגוריה:ישראל: חברות שהוקמו ב-1971